ธุรกิจอาหารจ่อขายหุ้นกู้ล็อกต้นทุน
ธุรกิจอาหารถึงเวลาออกหุ้นกู้ TUF ขาย 6,750 ล้านบาท
20 ส.ค. 2554

ธุรกิจอาหารถึงเวลาออกหุ้นกู้ TUF ขาย 6,750 ล้านบาท 
CPF ตุนยาว 30 ปี นำเงินคืนหนี้หนีดอกเบี้ยแพงขณะที่ LH จ่อขาย2,500 ล้านบาท 
บริษัท ทริสเรทติ้ง ประกาศผลอันดับเครดิตหุ้นกู้มีประกันชุดใหม่ในวงเงินไม่เกิน 6,750 ล้านบาท ของบริษัท ไทยยูเนียน โฟรเซ่น โปรดักส์ (TUF) ที่ระดับ “A+” พร้อมคงอันดับเครดิตองค์กรและหุ้นกู้ปัจจุบันของบริษัทที่ระดับ “A+” แนวโน้ม “คงที่” บริษัทจะนำเงินที่ได้ไปชำระคืนหนี้หุ้นกู้เดิมที่จะครบกำหนด 
ขณะนี้จะเห็นธุรกิจในกลุ่มอาหารหลายรายเตรียมออกหุ้นกู้ เช่น บริษัท เจริญโภคภัณฑ์อาหาร (CPF) ยื่นขอออกรวดเดียว 5 ชุด มีอายุตั้งแต่ 730 ปี แต่ยังไม่ได้กำหนดวงเงินที่จะขาย
ขณะเดียวกัน ทริสเรทติ้ง ประกาศ คงอันดับเครดิตองค์กรและหุ้นกู้ชุดใหม่วงเงิน 2,500 ล้านบาท ของบริษัท แลนด์แอนด์เฮ้าส์ (LH) ที่ “A” แนวโน้ม “คงที่” เพื่อนำเงินหุ้นกู้ชุดใหม่ไปชำระคืนหุ้นกู้ชุดเดิมที่จะครบกำหนดไถ่ถอนในเดือน ก.ย. 2554 
ด้านอันดับเครดิตสะท้อนถึงความเป็นผู้นำของบริษัท ในธุรกิจพัฒนาอสังหาริมทรัพย์แบรนด์ที่แข็งแกร่งตลอดจนความสามารถของคณะผู้บริหารการพิจารณาอันดับเครดิตยังคำนึงถึงความยืดหยุ่นทางการเงินจากการลงทุนเชิงกลยุทธ์ แต่จุดแข็งดังกล่าวถูกลดทอนบางส่วนจากลักษณะของธุรกิจพัฒนาอสังหาฯ ที่เป็นวงจรขึ้นลงและภาระหนี้ของบริษัทที่คาดว่าจะอยู่ในระดับสูงในระยะปานกลาง 
สำหรับแนวโน้มคงที่ สะท้อนความเป็นผู้นำแต่อาจถูกลดทอนหากอัตราเงินกู้รวมต่อโครงสร้างเงินทุนของบริษัทอยู่ในระดับที่สูงกว่า 50% เป็นเวลานาน 
นอกจากนี้ การเปลี่ยนแปลงนโยบายอัตราส่วนเงินให้สินเชื่อต่อมูลค่าหลักประกัน (LTV Ratio) ของธนาคารแห่งประเทศไทยในปี 2554 และแนวโน้มอัตราดอกเบี้ยที่อยู่ในช่วงวงจรขาขึ้นเป็นปัจจัยหลักที่คาดว่าจะชะลอความต้องการซื้อที่อยู่อาศัย
ทั้งนี้ การเก็งกำไรในตลาดคอนโดมิเนียมลดลงและลดทอนความสามารถในการซื้อที่อยู่อาศัย จึงคาดว่าอัตราการเติบโตของตลาดในปีนี้ลดลงจากปีก่อน ส่วนการออกหุ้นกู้เพราะต้องการคงต้นทุนการเงินไว้ก่อนที่ดอกเบี้ยจะขึ้น